<classify> HATIMA ya uongozi kati ya Katibu Mkuu wa Chama cha Wananchi CUF, Maalim Seif Shariff Hamad na Mwenyekiti wa chama hicho, Profesa Ibrahim Lipumba katika Mahakama Kuu, itajulikana Machi 17, mwaka huu.Mahakama Kuu ilitarajia kutoa uamuzi kuhusu mgororo wa uongozi uliopo ndani ya CUF jana, lakini iliahirishwa kwa sababu jaji aliyetakiwa kutoa uamuzi huo, Benhajj Masoud, kupangiwa shughuli nyingine.Akiahirisha kesi hiyo, Naibu Msajili wa Mahakama Kuu, Sharmillah Sarwatt alisema kuwa shauri hilo, lilikuja kwa ajili ya kusomwa uamuzi, lakini jaji aliyetakiwa kufanya hivyo, amepangiwa kazi nyingine.Baada ya kueleza hayo, aliahirisha kesi hiyo hadi Machi 17, mwaka huu kwa ajili ya kusomwa kwa uamuzi huo. Uamuzi huo uliokuwa ukisubiriwa kwa hamu na wanachama wa CUF wa pande zote mbili na wadau wa siasa nchini, unadaiwa kuwa huenda ukamaliza mvutano uliopo baina ya pande hizo mbili. Upande wa Maalim Seif, ambao ndio waleta maombi katika kesi hiyo, uliwakilishwa na Wakili Daimu Halifani na Loveness Denis, huku upande wa Profesa Lipumba uliwakilishwa na Mashaka Ngole.Mgogoro wa CUF ulianza Agosti, 2015 baada ya Profesa Lipumba kujiuzulu uenyekiti wa chama hicho, akieleza kutoridhishwa na uamuzi wa vyama vilivyounda Umoja wa Katiba ya Wananchi Ukawa, kumpokea na kumpitisha Waziri Mkuu wa zamani, Edward Lowassa kugombea urais kupitia Chama cha Demokrasia na Maendeleo Chadema.Baada ya mwaka mmoja, Profesa Lipumba alirejea kwenye nafasi yake ya uenyekiti, jambo lililozua mtafaruku na kusababisha pande hizo kufikishana mahakamani, baada ya ofisi ya Msajili wa Vyama vya Siasa kueleza kuwa inamtambua Lipumba. Upande wa Maalim Seif kupitia kwa baadhi ya wajumbe wa bodi ya wadhamini, ulifungua kesi dhidi ya Msajili wa Vyama vya Siasa, Jaji Francis Mutungi, Mwanasheria Mkuu wa Serikali na Profesa Lipumba.Wadaiwa wengine katika kesi hiyo namba 23 ya mwaka 2016 ni viongozi 10 wanaomuunga mkono, akiwamo Naibu Katibu Mkuu wa CUF Upande wa Bara, Madgalena Sakaya. Maalim Seif na wenzake wanaiomba mahakama itoe amri ya kubatilisha barua ya Msajili wa Vyama vya Siasa, inayomtambua Profesa Lipumba kuwa Mwenyekiti wa Taifa wa CUF, wakidai kuwa hana mamlaka na imzuie kuingilia masuala ya ndani ya kiutawala ya chama hicho.Wanadai kuwa Profesa Lipumba, alishajiuzulu nafasi hiyo na Katiba yao ya chama haina utaratibu wa kiongozi kujiuzulu na kutengua tena uamuzi wake huo na kurejea katika nafasi hiyo na kwamba si mwanachama, kwani alishavuliwa uanachama. Lakini Profesa Lipumba na wafuasi wake, wanadai kuwa kwa mujibu wa Katiba ya CUF hususan Ibara ya 117 2, mchakato wa kujiuzulu kwake ulikuwa bado haujakamilika. Wanadai kuwa ili uamuzi wa kujiuzulu ukamilike ni lazima mamlaka ya uteuzi wake, Mkutano Mkuu wa Taifa wa chama, ukae na kuridhia au kukataa.  <topic>: kitaifa 